MANEIRO LABAYEN (UPyD, 2014-02-06):
Egun on. Eskerrik asko, presidente andrea.
Behin baino gehiagotan eztabaidatu dugu auzi honi buruz azken hilabeteotan, eta baliteke gaurkoan ezer berririk ez eranstea UPyDk dagoeneko gai honi buruz esandakoen gainean, baina, nolanahi ere, hilabete hauetan guztietan azaldu izan ditugun argudioak berretsi nahi nituzke.
Gure iritziz, UPyDk ordezkaritza duen leku guztietan azaldu duen jarrera bera izango balute Eusko Legebiltzarrean dauden gainerako alderdi politiko guztiek ere, Trebiñuren auzia ebatzita legoke lau egunen buruan. Argi eta garbi esan nahi dut hori. Izan ere, hauxe da gakoa, eta hauxe da, laburbilduta, UPyDk azaldu nahi duen mezuaren funtsa: alderdi politiko guztiek UPyDren jarrera bera balute Trebiñuren auzian, Trebiñu Arabakoa litzateke honezkero, horixe baita bidezkoena, horixe arrazoizkoena eta zentzuak guztioi esaten diguna.
Horixe defendatu izan dugu auzi honetan. Horixe defendatu izan dugu azken hilabeteotan. Hala, 2013ko ekainaren 24an, prentsaurrekoa egin genuen Gaztela eta Leongo UPyDren koordinatzaileak eta biok, eta orduan ere argi eta garbi azaldu genuen horixe dela bidezkoena, arrazoizkoena eta zentzuak guztioi esaten diguna; alegia, Trebiñuk Arabakoa izan behar duela efizientzia-arrazoiengatik eta efikazia-arrazoiengatik.
Horixe da funtsa. Herritarren eskubideak dira funtsa; ez lurraldeen eskubideak. Izan ere, lurraldeek ez dute eskubiderik. Hortaz, herritarren eskubideak defendatu behar dira  - horixe da funtsa - , eta, kasu honetan, Trebiñuko herritarren interesak defendatu behar dira, azkenaldian behin eta berriz esan baitute Arabakoak izan nahi dutela zerbitzu hobeak eduki ahal izateko. Efizientzia-arrazoiengatik eta efikazia-arrazoiengatik, beraz.
Horixe defendatu dugu Legebiltzarrean, eta horixe defendatu dugu beste inolako alderdi politiko ausartu ez den lekuan, hots, Burgosko Diputazioan. Duela zenbait hilabete, UPyD bakar-bakarrik aritu zen defendatzen, non eta Burgosko Diputazioan, Trebiñuk Arabara batu behar zuela, eta gaitzespenak entzun behar izan genituen; areago, irainak ere bai, diputazio hartako kideren baten ahotik.
Horrenbestez, arrazoizkoa iruditzen zaigu Trebiñu Arabakoa izatea. Zentzuzkoena da, eta logikoena ere bai, eta seguruenik horixe gertatuko da hemendik hilabete batzuetara edo hemendik urte batzuetara. Gure ustez, baina, proposatu den bidea ez da zuzenena: ezin dugu ahaztu zer dioen zehazki Gaztela eta Leongo Estatutuak. Horregatik, guk Gaztela eta Leonen ordezkaritza duten alderdi politikoei eskatzen diegu autonomia-erkidego horretako Estatutua alda dezatela, guztiok argi ikusten ei dugun hori lortzeko, hots, Trebiñu Arabakoa izateko.
Herritarren interesak babesten dituzten jarrerak eta jokabideak defendatzen ditugu guk beti, efikazia areagotzeko, efizientzia handitzeko eta herritarrek zerbitzu hobeak izateko. Horregatik defendatzen dugu autonomien estatutua erreformatzea. Horregatik defendatzen dugu Lurralde Historikoei buruzko Legea erreformatzea. Horregatik defendatzen dugu diputazioak ezabatzea. Horregatik defendatzen dugu udalerri txikienak batzea. Helburu bera dute neurri horiek guztiek: herritarrek, nonahi bizi direla ere, zerbitzu onenak jaso ditzatela.
Laburbilduz, beraz, Legebiltzar honetan, itxura denez, aho batez defendatzen dugu Trebiñu Araban sartzea  - nork bere arrazoiak izango baditu ere - . Defendatu ezazue, baina, hori bera Burgosen edota Gaztela eta Leonen. Alda ezazue Gaztela eta Leongo Estatutua. Defendatu ezazue hori bera Diputatuen Kongresuan. Eta berma ezazue indarrean dagoen legedia, aldaketa horiek egiten saiatzeko, baina ez hemen bakarrik, baita Gaztela eta Leonen eta Diputatuen Kongresuan ere.
Hortaz, erabilitako bidea, hautatu duzuen bidea, gure ustez ez da zuzena, eta horrexegatik abstenitu gara. Nolanahi ere, Gaztela eta Leonen eta Espainian bestelako gehiengo politikoa eratzen denean, orduantxe sartu ahal izango da Trebiñu Araban.
Eta berriro ere hauxe da gakoa: Legebiltzar honetako alderdi politiko guztiek ordezkaritza duten leku guztietan UPyDren jarrera bera izango balute, Trebiñu Araban legoke lau egunen buruan. Arazoa, esan bezala, aukeratu duzuen bidea da; ez da bide egokia, urratu egiten baitu Gaztela eta Leongo Estatutua. Aldatu ezazue estatutu hori. Guk, han ordezkaritza lortu bezain laster, babesa emango dizuegu horretan.